ET Euroopa Liidu Teataja C 422/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 422/04

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„CHOURIÇA DE SANGUE DE MELGAÇO”

EÜ nr: PT-PGI-0005-01010-2.7.2012

KGT ( X ) KPN ( )

1. Nimetus

„Chouriça de Sangue de Melgaço”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

„Chouriça de Sangue de Melgaço” on suitsuvorst, mis on valmistatud toorestest sealihalõikmetest, seapekist ja -verest.

Vorsti füüsikalised omadused on järgmised:

Välimus

Silinderjas hobuserauakujuline vorst, mille läbimõõt on 2–4 cm ja pikkus 20–35 cm.

Vorsti välispind on üsna sile, musta värvi ja pisut niiske.

Sisu

Lõikamisel paljastub tihke pastataoline sisu, milles liha ja pekk on ebaühtlaselt jaotunud. Seepärast on iga toote värvitoon sõltuvalt toormaterjalidest ja nende kasutamise proportsioonist veidi erinev.

Keemilised omadused

Parameeter Keskmine Lubatud hälve Maksimum Miinimum pH 5,05 0,29 5,56 4,67 Niiskusesisaldus (%) 28,11 8,72 39,72 14,76 Valgud (%) 20,46 2,94 25,63 15,32 Rasvad (%) 42,15 11,61 57,05 26,37 Kloriidid (väljendatuna NaCl) (%) 1,95 0,49 2,63 1,20

Organoleptilised omadused

Lõhn: intensiivne magusa nüansiga suitsu- ja sibulalõhn.

Tekstuur: poolpehme, üsna mahlakas ja väga õrn.

Maitse: magus, mõõdukalt hapukas, kergelt terav ja suitsune, sibula maitse tuleb hästi esile.

3.3. Tooraine (üksnes töödeldud toodete puhul)

Liha, pekk ja veri saadakse bisaro tõugu sigadelt või nende ristanditelt, kelle eluskaal on vähemalt 110 kg ja vanus vähemalt 32 nädalat.

Retsepti kuuluvad toored sealihalõikmed, seapekk ja -veri, punane vinho verde või sarnaned vein, sool, küüslauk, sibul, loorber ja pipar.

Maitsestamiseks kasutatakse köömneid, rukkijahu ning magusat ja/või vürtsikat paprikat.

Kestana kasutatakse sea peensoolt, mis on eelnevalt pestud ja töödeldud.

Vorste „Chouriça de Sangue de Melgaço” suitsutatakse tamme, leetpõõsa, kase või kanarbiku kuiva ja vaiguvaba puiduga.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

„Chouriça de Sangue de Melgaço” tootmisetapid, mis peavad toimuma määratletud geograafilises piirkonnas on järgmised: vere hüübimisvastane töötlemine; liha valimine, lõikamine, ettevalmistamine, maitsestamine ja laagerdamine; soolte ettevalmistamine, täitmine ja sidumine; vorstide suitsutamine ja kuivatamine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Märgisel peab olema lause „Chouriça de Sangue de Melgaço – Indicação Geográfica Protegida” („Chouriça de Sangue de Melgaço” – kaitstud geograafiline tähis) ja toote „Chouriça de Sangue de Melgaço” järgnevalt esitatud logo.

4. Geograafilise piirkonna täpne määratlus

„Chouriça de Sangue de Melgaço” tootmise geograafiline piirkond hõlmab Melgaço kommuuni kõiki omavalitsusüksuseid: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio ja Vila.

5. Seos geograafilise piirkonnaga

5.1. Geograafilise piirkonna eripära

Geograafilise piirkonna looduslikud tingimused on sobivad vorstide „Chouriça de Sangue de Melgaço” tootmiseks, piirkonna iseloomulikeks joonteks on selle kõrgus merepinnast, sealne mikrokliima, suitsutamiseks kasutatava puidu olemasolu ja põlvkonnalt põlvkonnale edasi antav oskusteave.

Piirkond asub Loode-Portugalis ja moodustab loodusliku amfiteatri, mis piirneb lõunas Vale do Minho ja põhjas Serra da Galiza mäeahelikega. Mikrokliima tuleneb mäeahelikega ümbritsetud piirkonna pinnamoest. Kliima on kontinentaalne, talved on pikad ja külmad ning suved soojad ja kuivad. Keskmine (miinimum)temperatuur ei ületa 11 °C. Geograafilise piirkonna kõrgus merepinnast on üle 1 300 meetri.

Taimekooslus on kujunenud lähtuvalt pinnase- ja ilmastikuoludest ning Melgaço piirkonna mikrokliimale on iseloomulikud järgmiste taimede kohalikud liigid: tamm (Quercus), kask (Betula Celtiberica), leetpõõsad (Cytisus spp, Genista spp ja Cytisus baeticus) ja kanarbik (Erica).

Seakasvatusega tegeleti Melgaço piirkonnas juba iidsetel aegadel, mil see oli osa piirkonna elatuspõllumajandusest.

5.2. Toote eripära

Toode on vorst, mida eristab teistest sama kategooria toodetest asjaolu, et toode sisaldab seaverd, punast vinho verdet või sarnast veini ning sibulat. Verd kasutatakse lihalõikmeid ja pekki siduva ainena, mis annab vorstile poolpehme konsistentsi ja tumeda värvuse ning sibul ja suitsutamine tagavad intensiivse maitse.

„Chouriça de Sangue de Melgaço” muude eripärade hulka kuuluvad vere töötlemisel looduslike hüübimisvastaste ainete (punane vinho verde või sarnane vein ja sool) kasutamine, lõikamisel paljastuv tihke pastataoline sisu, milles liha ja pekk on ebaühtlaselt jaotunud, poolpehme tumeda värvusega konsistents, üsna sile, musta värvi ja kergelt niiske välispind ning asjaolu, et vorsti kestana kasutatakse ainult naturaalset seasoolt.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Pikka aega oli Melgaço piirkond raskelt ligipääsetav enklaav. Just isoleeritus on mõjutanud seakasvatusega seotud traditsioonide (nt sigade tapmine talve alguses) ning kohaliku rahvatarkuse ja oskusteabe kujunemist liha töötlemiseks ja säilitamiseks, lähtudes keskkonnaga kohandatud looduslikest meetoditest kiiresti riknevate osade ja vere optimaalseks kasutamiseks (nt säilitamine jahedas, suitsutamine) ja vorstisegu valmistamiseks.

Lisaks piirkonna keskkonna- ja kliimatingimustele sõltub kõnealuste vorstide valmistamine Melgaço kommuunis ka kuni tänase päevani põlvest põlve edasi antud oskusteabest.

Oskus hakkida värsked lihalõikmed ja pekk üliväikesteks tükkideks (2–3 cm) tagab vorsti lõikekohal paljastuva tihke sisu, milles liha ja pekk on ebaühtlaselt jaotunud, ning hobuserauakujulise vormi, kuna täidetud soolt on võimalik painutada.

Vorstisegu valmistamine hõlmab liha maitsestamist looduslike koostisainetega (punane vinho verde või sarnane vein, sool, küüslauk, sibul, mida lisatakse rohkem kui küüslauku, loorber ja pipar), seejärel hoitakse segu kuni kolm päeva jahedas ruumis temperatuuril, mis ei tohi ületada 11 °C, ja segatakse kaks korda päevas. Vorstisegu valmistamisel pööratakse erilist tähelepanu selle koostisele, et tagada värskete sealihalõikmete, seapeki ja -vere ning muude looduslike koostisosade õige vahekord. Tähtis on suurtes kogustes sibula lisamine ning tootmisprotsesside õige ajastus. Kirjeldatud meetodi tulemusena on „Chouriça de Sangue de Melgaço” pärast valmimist pisut magusa, mõõdukalt hapuka ja kergelt terava maitsega, milles tuleb esile intensiivne sibulamaitse.

Naturaalse seasoole kasutamine ning selle looduslikul viisil ettevalmistamine ja täitmine vorstimassiga, mida tihendatakse täitmise ajal, annab tootele iseloomuliku tekstuuri ja välimuse, mis eristab seda muudest toodetest.

Teine kohalike elanike kasutatav meetod on suitsutamine, mille puhul jäetakse „Chouriça de Sangue de Melgaço” umbes 10–15 päevaks suitsuma, põletades aeglaselt kuiva vaiguvaba puitu selliselt, et leek oleks väike, kuid tekiks palju suitsu. Geograafilises piirkonnas rikkalikult esinevate taimede puidu kasutamine suitsutamisel annab vorstile tugeva lõhna ja mõõdukalt suitsuse maitse. Kohalikud elanikud oskavad täpselt kindlaks määrata suitsutamiseks vajaliku aja, et vorst omandaks talle eriomase suitsuse maitse. Suitsutamisprotsessi kestus sõltub puidu niiskusesisaldusest ja puidu põletamisel tekkiva suitsu hulgast.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (3))

http://www.dgadr.pt/images/docs/val/dop_igp_etg/Valor/CE_chourica_sangue_Melgaco_IG.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.